বিজেপি’র সর্বভারতীয় কোর কমিটির বৈঠকে নেতা-সংযোগ সারলেন রূপা গঙ্গোপাধ্যায়!
দিল্লিতে মঙ্গলবার বিজেপি’র কোর কমিটির বৈঠক ছিল। সেই বৈঠকে বক্তা ছিলেন প্রধানমন্ত্রী নরেন্দ্র মোদী, বিজেপি সভাপতি অমিত শাহেরা। দলের সেই সর্বভারতীয় বৈঠককে নিজের নেতা-সংযোগের মঞ্চ হিসাবে ব্যবহার করলেন রাজ্য বিজেপি’র মহিলা মোর্চার সভানেত্রী রূপা। ভিন রাজ্যের নেতাদের মধ্যে তিনি দেদার বিলোলেন নিজের ‘বিজনেস কার্ড’। বিষয়টি নিয়ে বৃহস্পতিবার তাঁর সঙ্গে যোগাযোগ করা হলে প্রথমে একচোট হেসে নিলেন রূপা। তারপর তিনি বললেন, ‘‘অন্য রাজ্য থেকে যাঁরা এসেছিলেন, তাঁদের কার্ড দিলাম।’’

সূত্রের খবর, প্রায় সিকি শতাব্দী পরে আবার ‘বিজনেস কার্ড’ তৈরি করলেন রূপা। দৈর্ঘ্যে চার ইঞ্চি এবং প্রস্থে এক ইঞ্চির একটু বেশি। কার্ডটির নকশা করছেন তিনি নিজেই। কার্ডে রূপার নাম, মোবাইল নম্বর এবং তাঁর দু’টি ইমেল আইডি রয়েছে। ওই কোর কমিটির বৈঠকে পশ্চিমবঙ্গ থেকে হাজির ছিলেন বিজেপি’র রাজ্য সভাপতি দিলীপ ঘোষ-সহ প্রথমসারির রাজ্য নেতারা। রাজ্য বিজেপি’র একাংশ সূত্রের খবর, ওই বৈঠকে রূপা অনেকগুলি ‘বিজনেস কার্ড’ নিয়ে গিয়েছিলেন। বৈঠকের আগে, মধ্যাহ্নভোজের সময় এবং বৈঠকের পর ভিন রাজ্যের বিজেপিনেতাদের নিজের কার্ড বিলিয়েছেন তিনি। মৌখিক আলাপ তো দূর অস্ত, যে সকল বিজেপিনেতাদের রূপা কোনওদিন দেখেননি, তাঁদের হাতেও অবলীলায় নিজের কার্ড দিয়েছেন। ‘মহাভারত’ সিরিয়ালে দ্রৌপদীর ভূমিকায় অভিনয়ের সূত্রে তাঁর পরিচিতি এক্ষেত্রে তাঁকে বাড়তি সুবিধা দিয়েছে।

রূপার ঘনিষ্ঠ সূত্রের খবর, রীতিমতো পরিকল্পনা করেই ২৫ বছর পর ‘বিজনেস কার্ড’ তৈরি করেছেন রাজ্য বিজেপি’র মহিলা মোর্চার সভানেত্রী। রূপা অবলীলায় প্রায় নিজের মোবাইল নম্বর জানিয়ে থাকেন। এব্যাপারে তাঁর কোনও ছুঁতমার্গ নেই। বিজেপি’তে যোগদানের পর কেউ মোবাইল নম্বর বা ইমেল আইডি চাইলে সাদা কাগজে তিনি লিখে দিতেন। কোর কমিটির বৈঠকে যোগদানের আগে তিনি ‘বিজনেস কার্ড’ তৈরি করেছেন। এক রূপা-ঘনিষ্ঠের কথায়, ‘‘সর্বভারতীয় ক্ষেত্রে নিজের পরিচিতি বাড়াতে বিজনেস কার্ড তৈরি করেছেন উনি।’’

রূপার কার্ড বিতরণের মধ্যে অন্যায় বা অনৈতিক কিছু দেখছেন না বিজেপি’র রাজ্য নেতৃত্ব। দিলীপ জানিয়েছেন, রূপা কার্ড বিলিয়েছেন, তাতে অসুবিধার কিছু নেই। তবে দলের অন্দরে এক রূপা-বিরোধীর তির্যক মন্তব্য, ‘‘নেতা-সংযোগ না করে, উনি যদি জনসংযোগে মনোযোগী হন, তাহলে উপকার হয়।’’